钦定古今图书集成/明伦汇编/皇极典/第175卷 > 商
## 钦定古今图书集成/明伦汇编/皇极典/第175卷 > 商

### 成汤革夏即天子位

按《书经汤誓》：“王曰：‘格尔众庶，悉听朕言，非台小子敢
行称乱。有夏多罪，天命殛之。今尔有众，汝曰：‘我后不
恤我众，舍我穑事而割正夏’。予惟闻汝众，言夏氏有
罪，予畏上帝，不敢不正。今汝其曰夏罪其如台’！夏王
率遏众力，率割夏邑。有众率怠弗协，曰：‘时日曷丧，予
及汝皆亡。夏德若兹，今朕必往，尔尚辅予一人，致天
之罚，予其大赉汝，尔无不信，朕不食言，尔不从誓言，
予则孥戮汝，罔有攸赦按《史记殷本纪》：“汤始居亳，从先王居。”当是时，夏桀为
虐政荒淫，而诸侯昆吾氏为乱，汤乃兴师率诸侯。伊
尹从汤，汤自把钺以伐昆吾，遂伐桀。桀败于有娀之
虚，桀奔于鸣条，夏师败绩，诸侯心服。汤乃践天子位，
平定海内。汤乃改正朔，易服色尚白，朝会以昼。
按《逸周书殷祝解篇》：“汤放桀而复薄三千诸侯大会，
汤退再拜，从诸侯之位。汤曰：‘此天子位，有道者可以
处之，天下非一家之有也。故天下者，惟有道者理之，
惟有道者纪之，惟有道者宜久处之’。”汤以此让三千
诸侯，莫敢即位，然后汤即天子之位。

按《吕氏春秋慎大篇》：“桀为无道，暴戾顽贪，汤乃惕惧，
忧天下之不宁，令伊尹往视夏。伊尹奔夏三年，反报
于亳曰：‘桀迷惑于末嬉，好彼琬琰，不恤其众。众志不
堪，上下相疾，民心积怨，皆曰上天弗恤，夏命’。”其卒，汤
发师，未接刃而桀走，汤立为天子，夏民大悦，如得慈
亲，朝不易位，农不去畴，商不变肆。

按：《竹书纪年》：“成汤十八年癸亥，王即位，居亳。”

### 帝外丙以成汤子即天子位

按《史记殷本纪》：“汤崩，太子太丁未立而卒，于是乃立
太丁之弟外丙，是为帝外丙”

按：《竹书纪年》：“外丙元年乙亥，即位，居亳。”

### 帝仲壬以帝外丙弟即天子位

按《史记殷本纪》：“帝外丙即位三年，崩，立外丙之弟中
壬，是为帝中壬。”

按：《竹书纪年》：“仲壬元年丁丑，王即位，居亳。”

### 帝太甲以太孙即天子位

按《书经太甲上》：“惟嗣王不惠于阿衡，伊尹作书曰：‘先
王顾𬤊天之明命，以承上下神祗，社稷宗庙，罔不祗
肃。天监厥德，用集大命，抚绥万方。惟尹躬克左右厥
辟宅师，肆嗣王丕承基绪。惟尹躬先见于西邑夏，自
周有终，相亦惟终。其后嗣王罔克有终，相亦罔终。嗣
王戒哉，祗尔厥辟。辟不辟，忝厥祖。王惟庸罔念闻伊’”
尹乃言曰：“先王昧爽丕显，坐以待旦，旁求俊彦，启迪
后人，无越厥命以自覆。慎乃俭德，惟怀永图。若虞机
张，往省括于度，则释钦厥止，率乃祖，攸行惟朕以怿，
万世有辞，王未克变。伊尹曰：‘兹乃不义，习与性成，予
弗狎于弗顺，营于桐宫，密迩先王其训，无俾世迷’。”王
徂桐宫居忧，克终允德。　《太甲》中，惟三祀，十有二月
朔，伊尹以冕服奉嗣王归于亳，作《书》曰：“民非后，罔克
胥匡以生；后非民，罔以辟四方。皇天眷佑有商，俾嗣
王克终厥德，实万世无疆之休。”王拜手稽首曰：“予小
子不明于德，自底不类，欲败度，纵败礼，以速戾于厥
躬。天作孽，犹可违；自作孽，不可逭。既往背师保之训，
弗克于厥初。尚赖匡救之德，图惟厥终。”伊尹拜手稽
首曰：“修厥身，允德协于下，惟明后先王子惠困穷，民
服厥命，罔有不悦，并其有邦，厥邻乃曰：‘徯我后，后来
无罚。王懋乃德，视乃烈祖，无时豫怠，奉先思孝，接下
思恭，视远惟明，听德惟聪。朕承王之休，无斁’。”　《太甲
下》，伊尹申诰于王曰：“呜呼！惟天无亲，克敬惟亲。民罔
常怀，怀于有仁；鬼神无常享，享于克诚。天位艰哉！德
惟治，否德乱。与治同道，罔不兴；与乱同事，罔不亡。终
始慎厥与，惟明明后。先王惟时懋敬厥德，克配上帝。
今王嗣有令绪，尚监兹哉。若升高，必自下，若陟遐，必
自迩。无轻民事，惟艰；无安厥位，惟危。慎终于始。有言
逆于汝心，必求诸道；有言逊于汝志，必求诸非”道。呜
呼！弗虑胡获？弗为胡成？一人元良，万邦以贞。君罔以
辩言乱旧政，臣罔以宠利居成功，邦其永孚于休。
按《史记殷本纪》：“帝中壬即位四年，崩，伊尹迺立太丁
之子太甲。”太甲，成汤适长孙也，是为帝太甲。

按：《竹书纪年》：“太甲元年辛巳，王即位，居亳。”

### 帝沃丁以帝太甲子即天子位

按：《史记殷本纪》：“太宗崩，子沃丁立。”

按：《竹书纪年》：“沃丁元年癸巳，王即位，居亳。”

### 帝太庚以帝沃丁弟即天子位

按《史记殷本纪》：“沃丁崩，弟太庚立，是为帝太庚。”
按《竹书纪年》：“太庚元年壬子，王即位，居亳。”

### 帝小甲以帝太庚子即天子位

按《史记殷本纪》：“帝太庚崩，子帝小甲立。”

按：《竹书纪年》：“小甲元年丁巳，王即位，居亳。”

### 帝雍己以帝小甲弟即天子位

按《史记·殷本纪》：“帝小甲崩，弟雍己立，是为帝雍己。”
按《竹书纪年》：“雍己元年甲戌，王即位，居亳。”

### 帝太戊以帝雍己弟即天子位

按《史记·殷本纪》：“帝雍己崩，弟太戊立，是为帝太戊。”
按《竹书纪年》：“太戊元年丙戌，王即位，居亳。”

### 帝仲丁以帝太戊子即天子位

按：《史记殷本纪》：“中宗崩，子帝仲丁立。”

按：《竹书纪年》：“仲丁元年辛丑，王即位，居亳。”

### 帝外壬以帝仲丁弟即天子位

按《史记·殷本纪》：“帝仲丁崩，弟外壬立，是为帝外壬。”
按《竹书纪年》，“外壬元年庚戌，王即位，自亳迁于嚣

### 帝河亶甲以帝外壬弟即天子位

按《史记殷本纪》：“帝外壬崩，弟河亶甲立，是为帝河亶
甲”

按：《竹书纪年》：“河亶甲元年庚申，王即位，自嚣迁于相。”

### 帝祖乙以帝河亶甲子即天子位

按《史记殷本纪》：“帝河亶甲崩，子帝祖乙立。”

按《竹书纪年》：“祖乙元年己巳，王即位，自相迁于耿。”

### 帝祖辛以帝祖乙子即天子位

按：《史记殷本纪》：“帝祖乙崩，子帝祖辛立。”

按《竹书纪年》：“祖辛元年，戊子，王即位，居庇。”

### 帝沃甲以帝祖辛弟即天子位

按《史记殷本纪》：“帝祖辛崩，弟沃甲立，是为帝沃甲。”〈按沃

甲一作开甲

按：《竹书纪年》：“开甲元年壬寅，王即位，居庇。”

### 帝祖丁以帝祖辛子即天子位

按《史记殷本纪》：“帝沃甲崩，立沃甲兄祖辛之子祖丁，
是为帝祖丁。”

按：《竹书纪年》：“祖丁元年，丁未，王即位，居庇。”

### 帝南庚以帝沃甲子即天子位

按《史记殷本纪》：“帝祖丁崩，立弟沃甲之子南庚，是为
帝南庚。”

按：《竹书纪年》：“南庚元年丙辰，王即位，居庇。”

### 帝阳甲以帝祖丁子即天子位

按《史记殷本纪》：“帝南庚崩，立帝祖丁之子阳甲，是为
帝阳甲。”帝阳甲之时，殷衰。自中丁以来，废适而更立
诸弟子，弟子或争相代立，比九世乱，于是诸侯莫朝。
按《竹书纪年》，“阳甲元年壬戌，王即位，居奄。”

### 帝盘庚以帝阳甲弟即天子位

按《史记殷本纪》：“帝阳甲崩，弟盘庚立，是为帝盘庚。”
按《竹书纪年》：“盘庚元年丙寅，王即位，居奄。”

### 帝小辛以帝盘庚弟即天子位

按《史记殷本纪》：“帝盘庚崩，弟小辛立，是为帝小辛。”
按《竹书纪年》：“小辛元年甲午，王即位，居殷。”

### 帝小乙以帝小辛弟即天子位

按《史记·殷本纪》：“帝小辛崩，弟小乙立，是为帝小乙。”
按《竹书纪年》：“小乙元年丁酉，王即位，居殷。”

### 帝武丁以帝小乙子即天子位

按《书经说命下》：“王曰：‘台，小子旧学于甘盘，既乃遁于
荒野，入宅于河，自河徂亳，暨厥终罔显’。”

〈疏〉《甘盘》于《小乙》之世以为大臣，《小乙》将崩，受遗辅政。高宗之初，得有大功。

按：《史记殷本纪》：“帝小乙崩，子帝武丁立。”

按《竹书纪年》：“武丁元年丁未，王即位，居殷。”

### 帝祖庚以帝武丁子即天子位

按：《史记殷本纪》：“帝武丁崩，子帝祖庚立。”

按《竹书纪年》：“祖庚元年丙午，王即位，居殷。”

### 帝祖甲以帝祖庚弟即天子位

按《史记殷本纪》：“帝祖庚崩，弟祖甲立，是为帝甲。”
按《竹书纪年》，“祖甲元年丁巳，王即位，居殷。”

### 帝廪辛以帝甲子即天子位

按《史记殷本纪》：“帝甲崩，子帝廪辛立。”〈按廪辛一作冯辛〉
按《竹书纪年》：“冯辛元年庚寅，王即位，居殷。”

### 帝庚丁以帝廪辛弟即天子位

按《史记殷本纪》：“帝廪辛崩，弟庚丁立，是为帝庚丁。”
按《竹书纪年》：“庚丁元年甲午，王即位，居殷。”

### 帝武乙以帝庚丁子即天子位

按：《史记殷本纪》：“帝庚丁崩，子帝武乙立。”

按《竹书纪年》：“武乙元年壬寅，王即位，居殷。”

### 帝太丁以帝武乙子即天子位

按《史记殷本纪》：“帝武乙猎于河渭之滨，暴雷。武乙震
死，子帝太丁立。”〈按太丁一作文丁〉

按：《竹书纪年》：“文丁元年丁丑，王即位，居殷。”

### 帝乙以帝太丁子即天子位

按《史记殷本纪》：“帝太丁崩，子帝乙立。”

按《竹书纪年》：“帝乙元年庚寅，王即位，居殷。”

### 帝辛以帝乙子即天子位

按《史记·殷本纪》：“帝乙长子曰微子启，启母贱，不得嗣。
少子辛，辛母正后，辛为嗣。帝乙崩，子辛立，是为帝辛，
天下谓之纣。”

按《吕氏春秋？当务篇》：纣之同母三人，其长曰微子启，
其次曰仲衍，其次曰受德。受德乃纣也，甚少矣。纣母
之生微子启与仲衍也，尚为妾，已而为妻而生纣。纣
之父，纣之母欲置微子启以为太子，太史据法而争
之曰：“有妻之子，而不可置妾之子。”纣故为后。

按《竹书纪年》：“帝辛元年己亥，王即位，居殷。”